Kawża T-116/06

Oakley, Inc.

vs

L-Uffiċċju għall-Armonizzazzjoni fis-Suq Intern (Trade marks u Disinni) (UASI)

“Trade mark Komunitarja — Proċedimenti għal dikjarazzjoni ta’ invalidità — Trade mark Komunitarja verbali O STORE — Trade mark nazzjonali verbali preċedenti THE O STORE — Paragun ta’ servizzi pprovduti fil-kuntest tal-kummerċ bl-imnut mal-prodotti korrispondenti — Raġuni relattiva għal rifjut — Artikolu 8(1)(b) tar-Regolament (KE) Nru 40/94 — Talba għal riforma magħmula mill-intervenjenti — Artikolu 134(3) tar-Regoli tal-Proċedura tal-Qorti tal-Prim’Istanza”

Sentenza tal-Qorti tal-Prim’Istanza (It-Tmien Awla) tal-24 ta’ Settembru 2008 II ‐ 2457

Sommarju tas-sentenza

Trade mark Komunitarja – Ċessjoni, revoka u invalidità – Raġunijiet relattivi ta’ invalidità

(Regolament tal-Kunsill Nru 40/94, Artikoli 8(1)(b) u 52(1)(a))

It-trade mark verbali O STORE ma kienx imissha ġiet irreġistrata bħala trade mark Komunitarja għal “Servizzi ta’ bejgħ bl-imnut u bl-ingrossa, inklużi servizzi ta’ bejgħ bl-imnut on-line” u servizzi ta’ “bejgħ bl-imnut u bl-ingrossa ta’ ħwejjeġ, kpiepel, żraben, basktijiet tal-isport, barżakki u portafolli” li jaqgħu taħt il-klassi 35 skont il-Ftehim ta’ Nizza, minħabba l-eżistenza tar-raġuni relattiva għal rifjut imsemmija fl-Artikolu 8(1)(b) tar-Regolament Nru 40/94 dwar it-trade mark Komunitarja, sa fejn fit-territorju Franċiż teżisti, fir-rigward tal-konsumatur medju, probabbiltà ta’ konfużjoni skont l-imsemmi artikolu bejn it-trade mark O STORE u t-trade mark verbali THE O STORE, irreġistrata preċedentement fi Franza għal prodotti li jaqgħu taħt il-klassijiet 18 u 25 skont l-imsemmi ftehim.

Minkejja li n-natura, l-użu intenzjonat u l-użu tas-servizzi ta’ “bejgħ bl-imnut u bl-ingrossa ta’ ħwejjeġ, kpiepel, żraben, basktijiet tal-isport, barżakki u portafolli” koperti bit-trade mark Komunitarja kkontestata, minn naħa, u tal-prodotti koperti bit-trade mark preċedenti, jiġifieri l-“ħwejjeġ, kpiepel, żraben, barżakki, basktijiet tal-isport għal użu multiplu, basktijiet tal-ivvjaġġar, portafolli”, min-naħa l-oħra, huma differenti, l-imsemmija servizzi u prodotti inkontestabbilment jixxiebhu, fid-dawl tal-fatt li huma komplementari u li s-servizzi huma ġeneralment offerti fl-istess postijiet bħal dawk li fihom il-prodotti jiġu offerti għall-bejgħ. Bl-istess mod, minħabba t-termini ġeneriċi ħafna tagħhom, is-“servizzi ta’ bejgħ bl-imnut u bl-ingrossa, inklużi [s-]servizzi ta’ bejgħ bl-imnut on-line” jistgħu jinkludu l-prodotti kollha, inklużi dawk koperti bit-trade mark preċedenti. Għaldaqstant, l-imsemmija servizzi jixxiebhu mal-prodotti kkonċernati. Barra minn dan, is-sinjali konfliġġenti jixxiebhu ħafna peress li dawn jinkludu l-element identiku “o store”, u peress li l-unika differenza tinsab fl-ommissjoni, fit-trade mark Komunitarja kkontestata, tal-artiklu mhux distintiv “the”.

Mhuwiex eskluż li l-prodotti inkwistjoni jinbiegħu fl-istess postijiet tal-bejgħ bħal dawk li fihom jiġu offerti s-servizzi pprovduti fil-kuntest tal-kummerċ bl-imnut, ħaġa li tista’ b’mod partikolari sseħħ jekk il-prodotti koperti bit-trade mark THE O STORE jinbiegħu permezz tas-servizzi O STORE koperti bit-trade mark Komunitarja kkontestata, u b’hekk tinħoloq probabbiltà ta’ konfużjoni fil-moħħ tal-konsumaturi. Anki jekk jitqies li l-prodotti koperti bit-trade mark preċedenti THE O STORE ma jinbiegħux permezz tas-servizzi O STORE koperti bit-trade mark Komunitarja kkontestata, il-pubbliku rilevanti, meta kkonfrontat bis-servizzi pprovduti fil-kuntest tal-kummerċ bl-imnut, b’mod partikolari ta’ ħwejjeġ jew ta’ żraben, u koperti bit-trade mark O STORE jista’ jemmen li dawn is-servizzi huma offerti għall-bejgħ mill-istess impriża bħal dik li tbigħ dawn l-istess prodotti taħt it-trade mark THE O STORE jew minn impriża li hija marbuta magħha.

(ara l-punti 45, 47, 57, 61, 71, 74, 75)